Pedro Damiano
Pedro Damiano (por. Pedro Damião; Damiano je italijanski oblik) bio je portugalski šahist. Rođen je u Odemiri, a po zanimanju je bio apotekar. 1512. godine napisao je knjigu Questo libro e da imparare giocare a scachi: et de belitissimi partiti (Ovo je knjiga o učenju igranja šaha i o /najljepšim?/ partijama) koja je objavljena u Rimu; knjiga je kroz 16. vijek doživjela 8 izdanja. Damiano u njoj opisuje pravila šaha, nudi savjete u vezi sa strategijom, predstavlja izbor šahovskih problema (vidi dijagrame ispod) i analizira nekoliko otvaranja. Ovo je najstarija knjiga koja definitivno navodi da donje desno polje (h1 za bijelog, odnosno a8 za crnog) mora biti bijelo. Damiano također daje savjete o šahu naslijepo koji su uglavnom fokusirani na potrebu ovladavanja notacije zasnovane na numeriranju polja brojevima od 1 do 64 (Murray 1913: 788-789). U ovoj knjizi Damiano je sugerirao da je šah izumio Kserks I, što bi bio razlog zašto se ova igra na portugalskom zove xadrez, a na španskom ajedrez. Ustvari, ove riječi dolaze od staroperzijske riječi chaturanga preko arapske riječi šatrandž.